APSTIPRINĀTS

ar Ārlietu ministrijas

2024. gada 24. janvāra

rīkojumu Nr. LV-63

**GRANTA PROJEKTU KONKURSA**

**"Atbalsts attīstības sadarbības projektiem**

**Latvijas Republikas noteiktajās saņēmējvalstīs"**

**NOLIKUMS**

RĪGA, 2024

SATURS

1. KONKURSA APRAKSTS 3

2. KONKURSA NOTEIKUMI 8

3. PROJEKTA IESNIEGUMA SAGATAVOŠANA UN IESNIEGŠANA 12

4. PROJEKTU IESNIEGUMU ATLASE UN VĒRTĒŠANA 16

5. PROJEKTU ĪSTENOŠANA 19

6. CITI NOTEIKUMI 22

7. PIELIKUMI 23

# KONKURSA APRAKSTS

## Pamatojums

Ārlietu ministrija (turpmāk – ministrija) izsludina un īsteno konkursu, pamatojoties uz Starptautiskās palīdzības likuma 9. pantā un 9.1 pantā noteikto.

Konkursa nolikums ir izstrādāts saskaņā ar Ministru kabineta 2020. gada 3. marta noteikumos Nr. 123 “Granta projektu konkursu īstenošanas kārtība” noteiktajām prasībām, ievērojot Attīstības sadarbības politikas pamatnostādnes 2021. – 2027. gadam (apstiprinātas ar Ministru kabineta 2021. gada 14. aprīļa rīkojumu Nr. 245 “Par Attīstības sadarbības politikas pamatnostādnēm 2021. – 2027. gadam”) un Attīstības sadarbības politikas plānu 2024.-2027. gadam (apstiprināts ar Ministru kabineta 2024. gada 23. janvāra rīkojumu Nr. 71 “Par Attīstības sadarbības politikas plānu 2024.–2027. gadam”).

Nolikums nosaka terminēta (vienreizēja) granta projektu konkursa “Atbalsts attīstības sadarbības projektiem Latvijas Republikas noteiktajās saņēmējvalstīs” (turpmāk – konkurss) norisi.

**Attīstības sadarbība** ir palīdzības sniegšana mazāk attīstītām valstīm, lai veicinātu šo valstu un to sabiedrību ilgtermiņa sociālo un ekonomisko attīstību.

**Grants** ir maksājums attīstības sadarbības projekta īstenotājam, lai īstenotu projektu, kuru tas iesniedzis granta projektu konkursam un kuru finansēšanai ir apstiprinājusi ministrija.

## Konkursa mērķis un prioritārās jomas

**Konkursa mērķis** ir atbalstīt attīstības sadarbības projektu īstenošanu attīstības valstīs, kas iekļautas Ekonomiskās sadarbības un attīstības organizācijas Attīstības palīdzības komitejas oficiālās attīstības palīdzības saņēmēju sarakstā.[[1]](#footnote-2) Atbilstoši Attīstības sadarbības politikas pamatnostādnēm 2021. – 2027. gadam īpaša prioritāte ir projektiem Eiropas Savienības (turpmāk – ES) Austrumu partnerības valstīs – Armēnijā, Gruzijā, Moldovā, Ukrainā, Centrālāzijas valstīs – Kirgizstānā, Tadžikistānā, Uzbekistānā, kā arī Baltkrievijas pilsoniskās sabiedrības atbalstam un Āfrikas reģionā.

**Konkursa prioritārās jomas ir:**

|  |
| --- |
| **Ukrainā** |
| * atbalsts reformām, kas nepieciešamas ES integrācijai * publiskās pārvaldes attīstība un spēju stiprināšana, tai skaitā darbs krīzē; likuma vara un tiesiskums, cīņa pret korupciju, laba finanšu pārvaldība, cīņa pret korupciju, publisko finanšu pārvaldība; nelegālo finanšu plūsmu mazināšana; pilsoniskās sabiedrības attīstība un demokrātiskas līdzdalības veicināšana, decentralizācija * palīdzības sniegšanas un atbalsta sistēmas attīstība Ukrainā, kā arī atbalsts personām, kas cietušas no Krievijas militāras agresijas un uzturas Ukrainā, tām sniedzot medicīnisku, psiholoģisku, juridisku un praktisku palīdzību * sabiedrības noturības stiprināšana pret dezinformāciju, atbalsts medijiem, kiberdrošība * uzņēmējdarbības, īpaši mazo un vidējo uzņēmumu, attīstība un lauksaimniecības atjaunošana, esošo uzņēmumu modernizācija un digitalizācija |

Latvijas atbalsts Ukrainai balstīts steidzamajās vajadzībās, ko radījusi Krievijas agresija Ukrainā, kā arī Ukrainas kā ES kandidātvalsts vajadzībās un noteikto kritēriju izpildei. Sadarbībā ar Latvijas vēstniecību un ņemot vērā ES atbalsta programmēšanas procesu, šajās iesaistes tēmās ir identificēta Ukrainas kā ES kandidātvalsts interese saņemt atbalstu tādās jomās kā, piemēram, ES integrācijas vajadzībām uzsākto reformu jomā - atbildīgo iestāžu kapacitātes veicināšana un decentralizācija, tieslietu sistēmas reformas, iekļaujoša sabiedrība; uzņēmējdarbības attīstības jomā – atbalsts uzņēmējdarbības atjaunošanai, lauksaimniecības kapacitātes celšanai, informācijas un komunikācijas tehnoloģiju nozares attīstība; klimata jomā – piesārņojuma samazināšana, atkritumu apsaimniekošana un energoefektivitātes veicināšana.

|  |
| --- |
| **Citās attīstības valstīs, jo īpaši Āfrikas reģionā** |
| * ieguldījums globālu izaicinājumu risināšanā tādās jomās kā digitalizācija, klimata pārmaiņas, globālā pārtikas krīze**,** izglītības pieejamība, ekonomikas un uzņēmējdarbības attīstība, kā arī sieviešu politiskā, ekonomiskā un sociālā līdzdalība * miera un taisnīguma veicināšana, kā arī atbalsts efektīvām, atbildīgām un iekļaujošām institūcijām |

Ņemot vērā ES noteiktās prioritātes Āfrikas reģionam, ir identificēta iespēja sniegt atbalstu, īpaši tādās jomās kā, piemēram, digitalizācija, ilgtspējīga enerģētika, bioloģiskā daudzveidība, izglītība, zinātne, tehnoloģijas un inovācijas, veselības aprūpe, ilgtspējīga mežsaimniecība un lauksaimniecība, t. sk., sniedzot pienesumu globālās pārtikas krīzes risināšanā, ņemot vērā Krievijas agresijas Ukrainā globālās sekas.

|  |
| --- |
| **Armēnijā** |
| * publiskās pārvaldes attīstība un spēju stiprināšana; likuma vara un tiesiskums, tai skaitā cilvēktiesību veicināšana; laba finanšu pārvaldība, cīņa pret korupciju, publisko finanšu pārvaldība; nelegālo finanšu plūsmu mazināšana; pilsoniskās sabiedrības attīstība un demokrātiskas līdzdalības veicināšana, reģionālā attīstība * uzņēmējdarbības, īpaši mazo un vidējo uzņēmumu, attīstība un digitalizācija * sabiedrības un institūciju spēju stiprināšana attiecībā uz klimata pārmaiņu mazināšanu un pielāgošanos klimata pārmaiņām * sabiedrības noturības stiprināšana pret dezinformāciju, medijpratība * pārtikas drošība |

Ņemot vērā ES kopējās programmēšanas procesu, šajās iesaistes tēmās ir identificēta Armēnijas interese saņemt atbalstu tādās jomās kā, piemēram, iekļaujoša sabiedrība, tai skaitā cilvēktiesību un dzimumu līdztiesības veicināšana; labas pārvaldības, likuma varas un tiesiskuma jomā – publiskās pārvaldes efektivitātes un atvērtības veicināšana; digitālā transformācija; uzņēmējdarbības jomā – mazo un vidēju uzņēmumu attīstība, darbaspēka spēju veicināšana; klimata jautājumos – atjaunojamo energoresursu lietošanas un bioloģiskās daudzveidības veicināšana.

|  |
| --- |
| **Baltkrievijas pilsoniskās sabiedrības atbalstam ārpus Baltkrievijas** |
| * atbalsta sniegšana pilsoniskās sabiedrības attīstībai, demokrātiskas līdzdalības veicināšanai un mediju brīvības stiprināšanai * atbalsts politiski represētām personām, kas cietušas no Baltkrievijas režīma represijām, tām sniedzot medicīnisku un psiholoģisku palīdzību |

Ņemot vērā politisko situāciju Baltkrievijā un ES noteiktos Izņēmuma atbalsta pasākumus, ir identificēta iespēja sniegt atbalstu Baltkrievijas pilsoniskajai sabiedrībai ārpus Baltkrievijas tādās jomās kā, piemēram, atbalsts iekļaujošai sabiedrībai, izglītības pieejamībai, sabiedrības sadarbības iniciatīvām.

|  |
| --- |
| **Gruzijā** |
| * atbalsts reformām, kas nepieciešamas ES integrācijai * publiskās pārvaldes attīstība un spēju stiprināšana; likuma vara un tiesiskums, tai skaitā cilvēktiesību veicināšana; laba finanšu pārvaldība, cīņa pret korupciju, publisko finanšu pārvaldība; nelegālo finanšu plūsmu mazināšana; pilsoniskās sabiedrības attīstība un demokrātiskas līdzdalības veicināšana, reģionālā attīstība * sabiedrības noturības stiprināšana pret dezinformāciju, medijpratība * uzņēmējdarbības, īpaši mazo un vidējo uzņēmumu, attīstība un digitalizācija * sabiedrības un institūciju spēju stiprināšana attiecībā uz klimata pārmaiņu mazināšanu un pielāgošanos klimata pārmaiņām |

Ņemot vērā ES rekomendāciju Gruzijai piešķirt ES kandidātvalsts statusu un sadarbībā ar Latvijas vēstniecību partnervalstī un ņemot vērā ES kopējās programmēšanas procesu, šajās iesaistes tēmās ir identificēta Gruzijas interese saņemt atbalstu tādās jomās kā, piemēram, iekļaujoša sabiedrība, tai skaitā cilvēktiesību un dzimumu līdztiesības veicināšana; labas pārvaldības, likuma varas un tiesiskuma jomā – ES standartu ieviešana; uzņēmējdarbības jomā – tūrisma attīstība; klimata jautājumos – atkritumu apsaimniekošana, ūdens apsaimniekošana, atjaunojamo energoresursu, bioloģiskās daudzveidības un ilgtspējīgas lauksaimniecības veicināšana.

|  |
| --- |
| **Moldovā** |
| * atbalsts reformām, kas nepieciešamas ES integrācijai * publiskās pārvaldes attīstība un spēju stiprināšana; likuma vara un tiesiskums, tai skaitā cilvēktiesības; laba finanšu pārvaldība, cīņa pret korupciju, publisko finanšu pārvaldība; nelegālo finanšu plūsmu mazināšana; pilsoniskās sabiedrības attīstība un demokrātiskas līdzdalības veicināšana * decentralizācija, teritoriāli administratīvā reforma, pašvaldību funkcionalitāte un reģionālā attīstība * sabiedrības noturības stiprināšana pret dezinformāciju, medijpratība, stratēģiskā komunikācija, atbalsts plašsaziņas līdzekļiem, kiberdrošība * uzņēmējdarbības, īpaši mazo un vidējo uzņēmumu, t. sk. lauksaimniecības sektorā, attīstība un digitalizācija * sabiedrības un institūciju spēju stiprināšana attiecībā uz klimata pārmaiņu mazināšanu un pielāgošanos klimata pārmaiņām |

Latvijas atbalsts Moldovai balstīts Moldovas kā ES kandidātvalsts vajadzībās un noteikto kritēriju izpildei. Sadarbībā ar Latvijas vēstniecību un ņemot vērā ES kopējās programmēšanas procesu, šajās iesaistes tēmās ir identificēta Moldovas kā ES kandidātvalsts interese saņemt atbalstu tādās jomās, kas ir saistītas ar ES integrācijas reformām, lai nodrošinātu saskaņotību ar ES tiesību aktu kopumu (*acquis communautaire*) – atbalsts publiskās pārvaldes reformu īstenošanai, pārvaldes digitalizācija, digitālā savienojamība; uzņēmējdarbības attīstības jomā – mazo un vidējo uzņēmumu iekšējo procesu digitalizācija, informācijas un komunikācijas tehnoloģiju nozares attīstība; klimata jautājumos – energoefektivitātes un atkritumu apsaimniekošanas jomā, kā arī ilgtspējības veicināšana ūdens apsaimniekošanas, pārtikas ražošanas, lauksaimniecības un mežsaimniecības jomā.

|  |
| --- |
| **Kirgizstānā** |
| * publiskās pārvaldes attīstība un spēju stiprināšana un digitalizācija; likuma vara un tiesiskums; pilsoniskās sabiedrības attīstība un demokrātiskas līdzdalības veicināšana * dzimumu līdztiesības un sieviešu politiskās, ekonomiskās un sociālās līdzdalības veicināšana |

Sadarbībā ar Latvijas vēstniecību partnervalstī un ņemot vērā ES atbalsta programmēšanas procesu, šo iesaistes tēmu ietvaros ir identificēta Kirgizstānas interese saņemt atbalstu tādās jomās kā, piemēram, pārvaldība un digitālā transformācija; tautas attīstība, īpaši izglītība; videi draudzīga un klimata pārmaiņām noturīga ekonomika.

|  |
| --- |
| **Tadžikistānā** |
| * publiskās pārvaldes attīstība un spēju stiprināšana; likuma vara un tiesiskums; pilsoniskās sabiedrības attīstība un demokrātiskas līdzdalības veicināšana * uzņēmējdarbības, īpaši mazo un vidējo uzņēmumu, tai skaitā lauksaimniecības sektorā, attīstība un digitalizācija * sabiedrības un institūciju spēju stiprināšana attiecībā uz klimata pārmaiņu mazināšanu un pielāgošanos klimata pārmaiņām * dzimumu līdztiesības un sieviešu politiskās, ekonomiskās un sociālās līdzdalības veicināšana |

Sadarbībā ar Latvijas vēstniecību partnervalstī un ņemot vērā ES kopējās programmēšanas procesu, šajās iesaistes tēmās ir identificēta Tadžikistānas interese saņemt atbalstu tādās jomās kā, piemēram, iekļaujoša, videi draudzīga un digitāla ekonomika; tautas attīstība, īpaši izglītība; uzņēmējdarbības attīstības jomā – ilgtspējīgas lauksaimniecības attīstība un pārtikas kvalitāte; klimata jautājumos – ūdens resursu efektīvai izmantošanai.

|  |
| --- |
| **Uzbekistānā** |
| * publiskās pārvaldes attīstība un spēju stiprināšana; likuma vara un tiesiskums, cīņa pret korupciju; reģionālā attīstība, pilsoniskās sabiedrības attīstība un demokrātiskas līdzdalības veicināšana * uzņēmējdarbības, īpaši mazo un vidējo uzņēmumu, tai skaitā lauksaimniecības sektorā, attīstība un digitalizācija * sabiedrības un institūciju spēju stiprināšana attiecībā uz klimata pārmaiņu mazināšanu un pielāgošanos klimata pārmaiņām; pasākumi, lai cīnītos pret klimata pārmaiņām un to ietekmi * dzimumu līdztiesības un sieviešu politiskās, ekonomiskās un sociālās līdzdalības veicināšana |

Sadarbībā ar Latvijas vēstniecību partnervalstī un ņemot vērā ES kopējās programmēšanas procesu, šajās iesaistes tēmās ir identificēta Uzbekistānas interese saņemt atbalstu tādās jomās kā, piemēram, uzņēmējdarbības attīstībā – ilgtspējīgas lauksaimniecības attīstība un pārtikas kvalitāte; iekļaujoša, digitāla un videi draudzīga izaugsme, īpaši digitālā transformācija.

Papildus minētajām prioritārajām jomām konkursā **digitalizācija** tiek noteikta kā **horizontālā prioritāte** saņēmējvalstīs, ar kuru pēc iespējas aicinām saistīt prioritārās jomas saņēmējvalstīs.

Konkursam var iesniegt projektu īstenošanai vienlaicīgi vairākās prioritārajās saņēmējvalstīs (reģionālu projektu) vienotā prioritārajā jomā.

Projekti, kas tiek īstenoti prioritārajās valstīs, tiek īpaši atbalstīti un projektu izvērtēšanā tiem tiek piešķirti papildu punkti.

## Pieejamais finansējums

**Atbilstoši konkursa rezultātiem, finansējums tiek piešķirts, ja Ministrijai gadskārtējā valsts budžeta likuma ietvaros ir apstiprināts un Ministrija ir saņēmusi finansējumu pilnā apmērā grantu konkursa projektu finansēšanai.**

**Konkursa ietvaros kopējais pieejamais Latvijas valsts budžeta finansējums 2024. gadā ir 791 108,50 EUR (septiņi simti deviņdesmit viens tūkstoties simtu astoņi eiro un piecdesmit centi)** no ministrijas budžeta programmai 07.00.00 “Attīstības sadarbības projekti un starptautiskā palīdzība” piešķirtajiem finanšu līdzekļiem 2024. gadā.

**Lai veicinātu granta projektu ilgtspēju, saskaņā ar likumu "Par valsts budžetu 2024. gadam un budžeta ietvaru 2024., 2025. un 2026. gadam" iespējams pieteikt projektus, kas īstenojami divus gadus – 2024. un 2025. gadā.**

**Konkursa ietvaros kopējais pieejamais Latvijas valsts budžeta finansējums 2025. gadā ir 791 108,50 EUR (septiņi simti deviņdesmit viens tūkstoties simtu astoņi eiro un piecdesmit centi)** no ministrijas budžeta programmai 07.00.00 “Attīstības sadarbības projekti un starptautiskā palīdzība” piešķirtajiem finanšu līdzekļiem. Gadījumā, ja viss 2025. gadam šī grantu konkursa ietvaros paredzētais finansējums netiek izmantots, tas tiek iekļauts 2025. gada granta projektu konkursa summā.

Finansējums 2025. gadam tiks piešķirts tiem projektiem, kas pieteikušies 2025. gada finansējumam, prioritārā secībā atbilstoši izvērtēšanā iegūto punktu skaitam.

Ministrija, īstenojot grantu projektu konkursus, tiecas pilsoniskās sabiedrības organizāciju (turpmāk – PSO) īstenotajiem projektiem novirzīt 50% no grantu projektu konkursa līdzekļiem.

# KONKURSA NOTEIKUMI

## Projekta iesniedzēji

Projekta iesniegumu var iesniegt un grantu var saņemt Latvijas Republikas tiešās un pastarpinātās valsts pārvaldes iestādes, atvasinātas publiskas personas, citas valsts iestādes, kā arī Latvijas Republikā reģistrētas biedrības, nodibinājumi, komersanti, arodbiedrības un citi subjekti.

Grantu nevar saņemt politiskās partijas un to apvienības, kā arī fiziskas personas.

## Sadarbības partneri

Projekta iesniedzējam ir jābūt vismaz vienam sadarbības partnerim saņēmējvalstī.

Iesniedzot projektu Baltkrievijas pilsoniskās sabiedrības atbalstam, projekta iesniedzējam ir jābūt sadarbības partnerim ārpus Baltkrievijas. Sadarbības partneris nevar būt Baltkrievijas Republikas valsts iestādes, politiskās partijas vai apvienības, kā arī tiešās un pastarpinātās valsts pārvaldes iestādes, atvasinātās publiskās personas vai citas ar valsts pārvaldi saistītas institūcijas un personas, kas uzskatāmas par pietuvinātām pašreizējam Baltkrievijas varas režīmam.

Sadarbības partneris var būt tiešās un pastarpinātās valsts pārvaldes iestādes, atvasinātas publiskas personas, citas valsts iestādes, kā arī biedrības, nodibinājumi, komersanti, arodbiedrības un citi subjekti.

Sadarbības partneris nevar būt politiskās partijas un to apvienības, kā arī fiziskas personas.

Ar mērķi sekmēt daudzpusēju pieeju risināmajai problemātikai un sasniegt efektīvākus projekta rezultātus, projekta iesniedzēji tiek aicināti iesaistīt projektu īstenošanā vairākus sadarbības partnerus – Latvijas un ārvalstu institūciju, pilsoniskās sabiedrības organizāciju un privātā sektora pārstāvjus, lai veicinātu dažādu sektoru partneru sadarbību.

**Projekta iesniedzējs un sadarbības partneri nedrīkst darboties kā starpnieki.** Tiem jābūt tieši iesaistītiem projekta iesnieguma sagatavošanā un projekta īstenošanā. Projekts jāīsteno pamatā ar saviem cilvēkresursiem (pastāvīgiem vai piesaistītajiem, tajā skaitā uz darba vai uzņēmuma līguma pamata).

Izmaksas, kas sadarbības partnerim radušās saistībā ar projektā paredzēto uzdevumu izpildi, ir attiecināmās izmaksas saskaņā ar nolikuma 1. pielikumu, un projekta iesniedzējs tās sedz no projektam piešķirtā programmas finansējuma un/vai līdzfinansējuma, uzskaitot tās savā grāmatvedībā. Par programmas finansējuma izlietošanu pilnībā atbild projekta iesniedzējs.

Uzsākot projekta īstenošanu, projekta iesniedzējs var noslēgt rakstisku vienošanos ar sadarbības partneri, nosakot abu pušu atbildību projekta īstenošanā, partnerim paredzēto finansējumu un citus nosacījumus.

## Līdzfinansētāji

Lai veicinātu projektu iesniedzēju atbildību par projekta rezultātiem, projekta iesniedzēji un sadarbības partneri gan Latvijā, gan saņēmējvalstīs tiek aicināti sniegt savu līdzfinansējumu vai piesaistīt trešo personu līdzfinansējumu projekta īstenošanai.

Līdzfinansētājs var būt tiešās un pastarpinātās valsts pārvaldes iestādes, atvasinātas publiskas personas, citas valsts iestādes, kā arī biedrības, nodibinājumi, komersanti, arodbiedrības un citi subjekti.

Līdzfinansētājs nevar būt politiskās partijas un to apvienības, kā arī fiziskas personas.

## Projekta īstenošanas periods

**Projekta īstenošanas sākums: 2024. gada 8. aprīlis**

**Projekta īstenošanas beigas: 2024. gada 15. novembris**

Projekta iesniedzējs var paredzēt vēlāku projekta īstenošanas sākuma termiņu un ātrāku projekta īstenošanas beigu termiņu, taču nedrīkst paredzēt vēlāku projekta īstenošanas beigu termiņu.

Projekta iesniedzēja norādītais projekta īstenošanas sākuma un beigu datums nosaka izmaksu attiecināmības periodu.

Gadījumā, ja objektīvu iemeslu dēļ projektu nav iespējams īstenot norādītajos termiņos (piemēram, projektu iesniegumu izvērtēšana un lēmuma pieņemšana par granta piešķiršanu vai nepiešķiršanu ieilgst) un tādēļ nav iespējams nodrošināt projekta īstenošanu nolikumā norādītajā termiņā, ministrija var pagarināt projekta īstenošanas beigu termiņu, bet ne ilgāk kā līdz 2024. gada 30. novembrim.

**Divu gadu projekta aktivitāšu īstenošanas beigas: 2025. gada 14. novembris**

Gadījumā, ja objektīvu iemeslu dēļ projektu 2025. gadā nav iespējams īstenot norādītajos termiņos (piemēram, projektu iesniegumu izvērtēšana un lēmuma pieņemšana par granta piešķiršanu vai nepiešķiršanu ieilgst) un tādēļ nav iespējams nodrošināt projekta īstenošanu nolikumā norādītajā termiņā, ministrija var pagarināt projekta īstenošanas beigu termiņu, bet ne ilgāk kā līdz 2024. gada 30. novembrim.

## Granta apmērs

**Minimālais granta apmērs, ko var piešķirt projekta īstenošanai, ir 40 000** **EUR** (četrdesmit tūkstoši eiro).

**Maksimālais granta apmērs, ko var piešķirt projekta īstenošanai, ir 100 000** **EUR** (simts tūkstoši eiro).

**Divu gadu projekta minimālais granta** **apmērs, ko var piešķirt projekta īstenošanai, ir 80 000** **EUR** (astoņdesmit tūkstoši eiro), 40 000 EUR (četrdesmit tūkstoši eiro) katrā kalendārajā gadā.

**Divu gadu projekta maksimālais granta apmērs, ko var piešķirt projekta īstenošanai, ir 200 000 EUR** (divsimt tūkstoši eiro), 100 000 EUR (simts tūkstoši eiro) katrā kalendārajā gadā.

**Projekta iesniedzējs drīkst iesniegt projekta iesniegumu, kura budžets pārsniedz noteikto maksimālo granta summu, ja:**

1. projekta iesniedzējs apņemas segt daļu no projekta budžetā paredzētās summas no saviem finanšu līdzekļiem, bet ministrija nodrošina atlikušo projekta budžetā nepieciešamo finansējumu, kas nepārsniedz maksimālo granta apmēru;
2. projekta iesniedzēja izraudzītais sadarbības partneris saņēmējvalstī apņemas segt daļu no projekta budžetā paredzētās summas, bet ministrija nodrošina atlikušo projekta budžetā nepieciešamo finansējumu, kas nepārsniedz maksimālo granta apmēru;
3. projekta iesniedzējs piesaista projektā citus līdzfinansētājus, kas apņemas segt daļu no projekta budžetā paredzētās summas, bet ministrija nodrošina atlikušo projekta budžetā nepieciešamo finansējumu, kas nepārsniedz maksimālo granta apmēru.

Ja projekta budžetā paredzēts līdzfinansējums, projekta iesniedzējs projekta iesniegumā norāda precīzu līdzfinansējuma summu, līdzfinansējuma avotu un summu, kāda tiek prasīta no ministrijas. Ja līdzfinansējumu plānots piesaistīt ķermeniskas vai bezķermeniskas lietas veidā (natūrā), to nepieciešams novērtēt naudas izteiksmē un iekļaut projekta kopējās izmaksās.

## Projekta īstenošanas vieta

Projekta īstenošanas vieta ir projektā paredzētā saņēmējvalsts, viena vai vairākas saņēmējvalstis vai Latvijas Republika.

## Izmaksu atbilstība un neattiecināmās aktivitātes

Attiecināmās izmaksas noteiktas nolikuma 1. pielikumā “Attiecināmo izmaksu klasifikācija”.

Projekta iesniedzējs, sagatavojot projekta iesniegumu, projekta budžetā iekļauj visas projekta īstenošanai nepieciešamās izmaksas, tomēr no konkursa ietvaros pieejamiem Latvijas valsts budžeta līdzekļiem paredz segt tikai tās izmaksas, kas saskaņā ar attiecināmo izmaksu klasifikāciju (nolikuma 1. pielikums) ir uzskatāmas par attiecināmām izmaksām.

Ja projekta budžetā paredzētas izmaksas, kas attiecināmo izmaksu klasifikācijā nav noteiktas kā attiecināmās izmaksas, šo izmaksu segšanai drīkst izmantot tikai projektā piesaistīto līdzfinansējumu, kas var būt gan finanšu līdzekļu veidā, gan naudas izteiksmē novērtējamas ķermeniskas vai bezķermeniskas lietas veidā (natūrā).

**Projektā nevar paredzēt aktivitātes apakšgrantu piešķiršanai un kultūras aktivitātes.**

Projekta aktivitātes nedrīkst būt peļņas avots.

## Fizisko personu datu aizsardzība

Atbilstoši Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu [95/46/EK](http://eur-lex.europa.eu/eli/dir/1995/46/oj/?locale=LV) (Vispārīgā datu aizsardzības regula) (turpmāk – Datu regula) ministrija kā pārzinis, lai organizētu šī konkursa norisi veic projekta iesniedzēja un tā dokumentācijā norādīto personu personas datu apstrādi (vārds, uzvārds, personas kods, kvalifikācija (CV), kontaktinformācija un citu informāciju, ko projekta iesniedzējs ir norādījis savā projekta iesniegumā, kā arī informācija, kas iegūta no publiskām datu bāzēm, piemēram, pārbaudot vai projekta iesniedzējs vai tā pārstāvošās personas nav iekļautas Sankciju sarakstos), balstot savu rīcību uz Datu regulas 6. panta 1. punkta e) apakšpunktu, tas ir, apstrāde ir vajadzīga, lai izpildītu uzdevumu, ko veic sabiedrības interesēs vai īstenojot pārzinim likumīgi piešķirtās oficiālās pilnvaras. Ministrija kā pārzinis informē, ka tā saglabās visu konkursa ietvaros saņemto informāciju, tajā skaitā, kas iegūta no publiskām datu bāzēm, 6 mēnešus kopš konkursa beigām. Gadījumā, ja ministrija kā pārzinis saņem sūdzību vai pretenziju par pieņemto lēmumu, ievērojot Administratīvā procesa likuma nosacījumus, visa konkursa ietvaros apstrādātā informācija (tajā skaitā, projekta iesniegumi un tiem pievienotie dokumenti) tiks saglabāta līdz galējam noregulējumam, pamatojoties uz Datu regulas 6. panta 1. punkta f) apakšpunktu.

Konkursa projekta apstiprināšanas gadījumā konkursa projekta dokumentācija pilnībā vai daļēji tiek pievienota granta līgumam un uz šo dokumentāciju būs attiecināms 5 gadu glabāšanas termiņš, ievērojot grāmatvedības uzskaites prasības un ministrijas kā pārziņa revīzijas tiesības uzraugot projekta realizāciju un atbilstību noslēgtā granta līguma prasībām.

Projekta iesniedzējs uzņemas atbildību par visu trešo personu personas datiem, ko norādījis projekta īstenošanas ietvaros, un apliecina, ka ir nodrošinājis tiesisku šo personas datu apstrādi, tajā skaitā tas ir informējis personu par personas datu apstrādes apstākļiem, kas minēti šajā nodaļā. Projekta iesniedzējs ir informēts, ka pretenziju saņemšanas gadījumā par personas datu apstrādes aspektiem no personām, kuras tas ir norādījis savā pieteikumā, ministrija var vērst regresa prasības par visiem tādejādi nodarītiem kaitējumiem un zaudējumiem.

Personas datu pārzinis konkursa ietvaros ir ministrija, K. Valdemāra iela 3, Rīga, LV-1395. Ministrijas fizisko personu datu apstrādes (privātuma) politika ir pieejama tās tīmekļvietnē[[2]](#footnote-3). Papildu informācijai datu aizsardzības speciālista kontaktinformācija elektroniski – datu.aizsardziba@mfa.gov.lv.

# PROJEKTA IESNIEGUMA SAGATAVOŠANA UN IESNIEGŠANA

## Projekta iesnieguma sagatavošana

Projekta iesniegums ir dokuments, kurā projekta iesniedzējs detalizēti apraksta plānoto projektu. Projekta iesniegumu iesniedz ministrijā, tādējādi piesakoties dalībai konkursā.

Projekta iesniedzējs konkursam var iesniegt vienu vai vairākus projekta iesniegumus.

Projektu iesniegumu var iesniegt uz 2024. kalendāro gadu vai uz 2024. un 2025. kalendāro gadu.

**Projekta iesniedzējs aizpilda projekta iesnieguma veidlapu (nolikuma 2. pielikums) un iesniedz ministrijai nolikuma 3.2. punktā noteiktajā kārtībā un termiņā.**

**Projekta iesniegumam pievieno šādus dokumentus (norādītajā secībā):**

1. projekta budžeta tāmi saskaņā ar nolikuma 3. pielikumu “Projekta budžeta tāmes paraugs”;
2. projekta iesniedzēja apliecinājumu saskaņā ar nolikuma 4. pielikumu “Projekta iesniedzēja apliecinājuma paraugs”;
3. sadarbības partneru apliecinājuma vēstules par to gatavību piedalīties projektā saskaņā ar nolikuma 5. pielikumu “Sadarbības partnera apstiprinājuma vēstule” (iesniedz dokumenta oriģinālu vai neapliecinātas kopijas);
4. visu projekta īstenošanā iesaistīto personu dzīves aprakstus (*Curriculum vitae*) (iesniedz dokumenta oriģinālu vai neapliecinātas kopijas );
5. u.c. dokumentu oriģinālus vai kopijas pēc nepieciešamības.

**Gadījumā, ja projekta iesniedzējs iesniedz kāda dokumenta neapliecinātu kopiju, projekta iesniedzējam jābūt gatavam pēc ministrijas pieprasījuma iesniegt vai uzrādīt dokumenta oriģinālu projekta izvērtēšanas laikā līdz lēmuma par granta piešķiršanu vai nepiešķiršanu pieņemšanai ministrijas noteiktajā termiņā.**

Projekta iesnieguma veidlapu aizpilda datorrakstā.

Projekta iesniegumu un tā pielikumus iesniedz latviešu valodā. Ārvalstu sadarbības partneru apliecinājuma vēstules, projekta īstenošanā iesaistīto personu dzīves aprakstus (*Curriculum vitae*), projektā piesaistītā ārvalstu līdzfinansētāja apstiprinājuma vēstuli var iesniegt angļu, ukraiņu vai krievu valodā, un to tulkojums latviešu valodā nav nepieciešams. Ja projekta iesniedzējs paredzējis iesniegt dokumentus citā svešvalodā, tiem pievienojami neoficiālie tulkojumi latviešu valodā, ko apliecinājusi projekta iesniedzēja paraksta tiesīga vai pilnvarota persona.

Projekta iesniegumu paraksta persona ar pārstāvības (paraksta) tiesībām vai tā pilnvarotā persona, projekta iesniegumam pievienojot pilnvaras oriģinālu vai tās kopiju.

**Projekta iesniegumu sagatavo elektroniska dokumenta formā**, to noformē atbilstoši Dokumentu juridiskā spēka likumā, Elektronisko dokumentu likumā un Ministru kabineta 2005. gada 28. jūnija noteikumos Nr. 473 “Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām” noteiktajām prasībām. **Projekta iesniegumam (projekta iesnieguma veidlapai kopā ar visiem pielikumiem vai atsevišķi projekta iesnieguma veidlapai, projekta budžeta tāmei un projekta iesniedzēja apliecinājumam) jābūt parakstītam ar drošu elektronisko parakstu un apliecinātam ar laika zīmogu** (par projektu iesniegumu iesniegšanu skatīt 3.2. punktu).

Projekta iesniedzējs, sagatavojot projektu, ņem vērā konkursa nolikumā noteiktās saņēmējvalstis, prioritārās jomas, projekta budžeta izstrādes nosacījumus, projekta īstenošanas termiņu un vietu. Projekta iesniedzējs ir atbildīgs par projekta iesniegumā sniegto informāciju, veiktajiem norēķiniem un projekta īstenošanu kopumā.

Projekta iesniedzējs projekta iesniegumā var paredzēt palīdzības sniegšanu vienai vai vairākām nolikuma 1.2. punktā noteiktajām saņēmējvalstīm. Projekta iesniegumā iesniedzējs norāda attiecīgās prioritārās jomas.

Projekta budžetu sagatavo *euro* un tajā iekļauj visas projekta īstenošanai nepieciešamās izmaksas, kas ir reālas, pamatotas, projekta specifikai un prioritārajai jomai atbilstošas. Projekta budžetu izstrādā saskaņā ar nolikuma 3. pielikumā noteikto projekta budžeta tāmes paraugu.

Projekta budžeta tāmē izmaksas jāiekļauj norādot izmaksu kategoriju un tam pakārtotās izmaksu pozīcijas.

**Izstrādājot projekta budžetu, projekta iesniedzējs ņem vērā:**

1. minimālo un maksimālo granta apmēru, ko var piešķirt projekta īstenošanai;
2. attiecināmās izmaksas (projekta īstenošanas izmaksas un administra­tīvās izmaksas) saskaņā ar nolikuma 1. pielikumā noteikto attiecināmo izmaksu klasifikāciju;
3. visus attiecināmos nodokļus un sociālās apdrošināšanas iemaksas;
4. vidējo tirgus cenu par līdzvērtīgu preci, darbu vai pakalpojumu attiecīgajā valstī;
5. projekta īstenošanas izmaksas saņēmējvalstī (iepriekš konsultējoties ar partneriem);
6. Ministru kabineta 2010. gada 27. jūlija noteikumu Nr. 672 “Noteikumi par attīstības sadarbības projekta īstenošanā iesaistītās personas maksimālo atlīdzību, dienas naudu un viesnīcas (naktsmītnes) izdevumu apmēru” regulējumu attiecībā uz projektā iesaistītā personāla atalgojumu, dienas naudas apmēru un izdevumiem par naktsmītni.

Ja projektā ir paredzēts projekta iesniedzēja līdzfinansējums, to norāda projekta iesniegumā un iekļauj budžeta tāmē, un atsevišķs apliecinājums par līdzfinansējuma piesaisti nav nepieciešams. Ja projektā ir paredzēts sadarbības partnera līdzfinansējums, to norāda projekta iesniegumā, sadarbības partnera apliecinājuma vēstulē un iekļauj budžeta tāmē, un atsevišķs apliecinājums nav nepieciešams. Ja projektā paredzēts cits līdzfinansētājs, projekta iesniegumam nepieciešams pievienot projektā piesaistītā līdzfinansētāja apstiprinājuma vēstuli.

Atbilstoši attiecināmo izmaksu klasifikācijai (nolikuma 1. pielikums) projekta administratīvais personāls ir projekta vadītājs, projekta koordinators un grāmatvedis. Ar ekspertu darbu un projekta īstenošanu saistītās izmaksas attiecas uz projekta īstenošanas izmaksām.

Projekta iesniedzējs ir atbildīgs par attiecināmo izmaksu pareizu aritmētisko aprēķinu. Ja aprēķinā ir aritmētiskas kļūdas, apstiprinātam projekta iesniegumam papildu valsts budžeta finanšu līdzekļi netiek piešķirti.

**Projekta iesniedzējs ņem vērā, ka tam ir jānodrošina projekta publicitāte** gan tā īstenošanas laikā, gan pēc īstenošanas, tajā skaitā, izmantojot savu tīmekļvietni, ja tāda ir, izsūtot preses relīzes, kā arī izplatot informāciju sociālajos tīklos. Projekta iesniedzējam regulāri un laicīgi (ne vēlāk kā nedēļu pirms publikācijas) jāinformē ministrija par projekta ietvaros īstenotajām publicitātes aktivitātēm, nosūtot pasākumu aprakstus, fotogrāfijas un citus digitālos materiālus ministrijai elektroniski uz e-pasta adresi: [AttistibasSadarbiba@mfa.gov.lv](mailto:AttistibasSadarbiba@mfa.gov.lv).

Ministrijai ir tiesības lūgt granta saņēmējam iesniegt informāciju par granta projekta norisi jebkurā tā stadijā (uzsākot projektu, projekta norises laikā, kā arī projekta noslēgumā). Informācija par granta projektiem tiks izmantota publiskās komunikācijas vajadzībām, tajā skaitā izplatot informāciju ministrijas sociālo mediju kontos (*Facebook, X* u.c.). Papildus granta projekta atskaites tekstuālam aprakstam, ministrija var lūgt sagatavot vizuālu informāciju  komunikācijas vajadzībām: fotogrāfijas un/vai video, kas atspoguļo projekta galvenos ieguvumus un konkrētu mērķa grupu, kuras interesēs projekts tiek īstenots.

## Projekta iesnieguma iesniegšana

**Projekta iesniegumu iesniedz līdz 2024. gada 24. februārim plkst. 23.59.**

**Elektroniska dokumenta formā** sagatavotais projekta iesniegums (parakstīts ar drošu elektronisko parakstu un apliecināts ar laika zīmogu) jānosūta ministrijas Ekonomisko attiecību un attīstības sadarbības politikas departamentam uz e-pasta adresi: granta.konkurss@mfa.gov.lv, e-pasta temata ailē norādot “Granta projektu konkurss līdz 2024. gada 24. februārim plkst. 23.59”. Projekta iesniedzējs saņems automātisku sistēmas paziņojumu par e-pasta saņemšanu, taču projekta iesnieguma atvēršana un pārbaude tiks veikta tikai pēc projektu iesniegumu iesniegšanas termiņa beigām.

Projekta iesniegumam elektroniska dokumenta formā jābūt nosūtītam uz norādīto ministrijas e-pasta adresi līdz norādītajam projekta iesniegumu iesniegšanas termiņam.

**Ja projekta iesniegums tiks saņemts pēc norādītā termiņa**, tas netiks vērtēts un ministrija informēs iesniedzēju rakstiski e-pastā par to. **Projektu iesniegumu iesniegšanas termiņu uzskata par nokavētu**, ja projekta iesniegums elektroniska dokumenta formā atbilstoši normatīvajiem aktiem par elektronisko dokumentu noformēšanu ir saņemts pēc projektu iesniegumu iesniegšanas termiņa beigām.

## Projektu iesniegumu grozīšana un atsaukšana

Projekta iesniedzējs var atsaukt iesniegto projekta iesniegumu jebkurā laikā, kamēr nav noslēgts granta līgums, ministrijai iesniedzot rakstisku paziņojumu elektroniski.

Projekta iesnieguma atsaukumam ir bezierunu raksturs, un tas izslēdz projekta iesniedzēju no tālākas dalības šajā konkursā.

Projekta iesniedzējs līdz projektu iesniegumu iesniegšanas termiņa beigām var grozīt iesniegto projekta iesniegumu, ministrijai iesniedzot rakstisku paziņojumu elektroniski. Paziņojumu noformē nolikuma 3.1. un 3.2. punktā noteiktajā kārtībā.

## Papildu informācija projekta iesnieguma sagatavošanai

Visām ieinteresētajām personām ir tiesības saņemt papildu informāciju par izsludināto konkursu un par konkursam iesniedzamajiem dokumentiem.

**Ieinteresēto personu sanāksme notiks 2024. gada 2. februārī plkst. 11:00 videokonferences formātā.** Ieinteresētajām personām nepieciešams pieteikt dalību sanāksmē ne vēlāk kā līdz 2024. gada 31. janvāra darbdienas beigām, nosūtot sanāksmes dalībnieka vārdu, uzvārdu un e-pasta adresi uz e-pasta adresi: [AttistibasSadarbiba@mfa.gov.lv](mailto:AttistibasSadarbiba@mfa.gov.lv).

Lai saņemtu papildu informāciju par konkursu, ieinteresētā persona var iesniegt ministrijai iesniegumu ar jautājumiem par konkursu.

Iesniegumu ar jautājumiem par konkursu iesniedz elektroniski, nosūtot uz e-pasta adresi: [AttistibasSadarbiba@mfa.gov.lv](mailto:mfa.cha@mfa.gov.lv). Nosūtot elektronisku iesniegumu (e-pastu), ieinteresētā persona un projekta iesniedzējs piekrīt elektroniskai sarakstei bez elektroniskā paraksta. Ja ministrija no ieinteresētās personas ir saņēmusi elektronisku iesniegumu (e-pastu), tad Ekonomisko attiecību un attīstības sadarbības politikas departamenta Attīstības sadarbības politikas nodaļa kā konkursa sekretariāts sagatavo atbildi rakstiski (e-pastā).

Lai **atbildes uz ieinteresēto personu jautājumiem** būtu pieejamas visām ieinteresētajām personām, ministrija tās publicē ministrijas tīmekļvietnē, nenorādot personu, kas uzdevusi jautājumu.

Ieinteresētās personas saskaņā ar Starptautiskās palīdzības likuma 9.1 pantā noteikto nevar saņemt informāciju par citu personu iesniegtajiem projektu iesniegumiem. Tāpat ieinteresētās personas nevar saņemt arī informāciju par personām, kuras vērtējušas granta projektu konkursā iesniegtos projektu iesniegumus, izņemot vispārpieejamo informāciju, kuru var saņemt pēc tam, kad ir stājušies spēkā lēmumi par konkursa rezultātiem.

# PROJEKTU IESNIEGUMU ATLASE UN VĒRTĒŠANA

## Projektu iesniegumu atvēršana

Pirms vērtēšanas uzsākšanas grantu projektu konkursa sekretariāts(turpmāk- sekretariāts) atver saņemtos projektu iesniegumus nākamajā darbdienā pēc projektu konkursa nolikuma 3.2. punktā noteiktā projektu iesniegumu iesniegšanas termiņa beigām, piešķirot tiem identifikācijas numurus.

Sekretariāts projekta iesniegumus, kas saņemti pēc projektu konkursa nolikuma 3.2. punktā noteiktā termiņa, neizskata un informē par to projekta iesniedzēju.

## Projektu iesniegumu atlase

Pēc projekta iesniegumu reģistrācijas sekretariāts pārbauda, vai attiecībā uz projekta iesniedzēju nav iestājušies gadījumi, kad projekta iesniegumu noraida un tālāk nevērtē.

* + 1. **Sekretariāts noraida un tālāk nenodod komisijai vērtēšanai projekta iesniegumu šādos gadījumos:**
       1. ja projekta iesniedzējs, sadarbības partneris un/vai līdzfinansētājs neatbilst konkursa nolikuma 2.1., 2.2. un 2.3. punktā noteiktajām prasībām;
       2. projekta iesniedzējs ir pasludināts par maksātnespējīgu, atrodas tiesiskās aizsardzības vai likvidācijas procesā, tā saimnieciskā darbība ir apturēta vai pārtraukta, ir uzsākta tiesvedība par tā darbības izbeigšanu, maksātnespēju vai bankrotu (neattiecas uz valsts, pašvaldību iestādēm un citām publisko tiesību juridiskajām personām), piemērota sanācija vai mierizlīgums;
       3. projekta iesniedzējam ir Valsts ieņēmumu dienesta administrēto nodokļu (nodevu) parāds, kas kopsummā pārsniedz 150 EUR;
       4. projekta iesniedzējs vai persona, kura ir projekta iesniedzēja valdes vai padomes loceklis vai prokūrists, vai persona, kura ir pilnvarota pārstāvēt projekta iesniedzēju ar filiāli saistītās darbībās, vai cita projekta iesniegumā minētā persona ir sodīta vai juridiskai personai ir piemērots piespiedu ietekmēšanas līdzeklis par jebkuru no šādiem noziedzīgiem nodarījumiem: kukuļņemšana, kukuļdošana, kukuļa piesavināšanās, starpniecība kukuļošanā, neatļauta piedalīšanās mantiskos darījumos, neatļauta labuma pieņemšana, komerciāla uzpirkšana, prettiesiska labuma pieprasīšana, pieņemšana vai došana vai tirgošanās ar ietekmi;
       5. pret projekta iesniedzēju, sadarbības partneri, līdzfinansētāju vai kādu projekta dalībnieku ir piemērotas starptautiskās vai nacionālās sankcijas vai būtiskas finanšu tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas, kuras ietekmē projekta izpildi;
       6. iesniedzēja organizācijai pastāv saiknes ar jurisdikcijām, kas nodokļu nolūkos nesadarbojas[[3]](#footnote-4), atbilstoši Eiropas Komisijas 2020. gada 14. jūlija ieteikumam (ES) 2020/1039 par valsts finansiālā atbalsta piešķiršanu uzņēmumiem Savienībā atkarībā no tā, vai nepastāv saiknes ar jurisdikcijām, kas nesadarbojas;
       7. ministrija iepriekš ar iesniedzēju ir izbeigusi granta līgumu granta saņēmēja pienākumu nepildīšanas dēļ.

Sekretariāts pārbauda, vai projektu iesniegumi ir noformēti atbilstoši konkursa nolikuma 3.1. punktā noteiktajām prasībām. **Ja tiek konstatēti kādi trūkumi** (piemēram, trūkst kāds dokuments, projekta iesniegums nav parakstīts u.tml.), sekretariāts rakstiski (e-pastā) vienu reizi pieprasa projekta iesniedzējam papildu informāciju projekta iesnieguma precizēšanai noteiktajā termiņā.

Ja sekretariāta noteiktajā termiņā projekta iesniedzējs neiesniedz pieprasīto informāciju vai sniegtā informācija būs nepilnīga, projekta iesniegumu noraida un tālāk nevērtē.

Sekretariāts pēc noteikto pārbaužu veikšanas sagatavo izvērtējamo projektu iesniegumu sarakstu un nodod projektu iesniegumus projektu iesniegumu izvērtēšanas komisijai (turpmāk – Izvērtēšanas komisija).

## Projektu iesniegumu izvērtēšana

Projektu iesniegumu vērtēšanai izveido Izvērtēšanas komisiju.

Izvērtēšanas komisijas sastāvu un projektu izvērtēšanas kārtību nosaka ministrijas 2022. gada 24. marta iekšējie noteikumi Nr. LV-7 “Granta projektu konkursa “Atbalsts attīstības sadarbības projektiem Latvijas Republikas noteiktajās saņēmējvalstīs” projektu iesniegumu izvērtēšanas kārtība”.

**Izvērtēšanas komisija pēc izvērtējamo projektu iesniegumu saraksta saņemšanas ne vēlāk kā 30 (trīsdesmit) darbdienu laikā izvērtēs atbilstošos projekta iesniegumus un iesniedz ministrijai izvērtēšanai un apstiprināšanai** **izvērtēšanas ziņojumu.**

Gadījumā, ja objektīvu iemeslu dēļ aizkavējas projektu iesniegumu izvērtēšana, ministrija lemj par termiņa pagarināšanu projektu iesniegumu izvērtēšanai, par ko sekretariāts informē projektu iesniedzējus elektroniski.

**Izvērtēšanas komisija vērtē projekta iesniegumus un piešķir par katru kritēriju noteiktu punktu skaitu atbilstoši nolikuma 6. pielikumā norādītajiem izvērtēšanas kritērijiem.** Maksimālais punktu skaits, ko ir iespējams saņemt izvērtēšanā, ir 60 punkti. Projekta iesniegumu uzskata par atbilstošu izvērtēšanas kritērijiem, ja tas ir novērtēts ar kopsummā vismaz 40 punktiem.

Divu gadu projekta iesniegumu uzskata par atbilstošu izvērtēšanas kritērijiem, ja tas ir novērtēts ar kopsummā vismaz 45 punktiem. Ja divu gadu projekts nav ieguvis 45 punktus, taču ir ieguvis vismaz 40 punktus, tas var pretendēt uz 1 gada projekta finansējumu, atbilstoši pārstrādājot pieteikumu.

Izvērtēšanas kritērijiem atbilstošos projektu iesniegumus sarindo pēc iegūtā kopējā punktu skaita visos kritērijos. Grantu piešķir projektu iesniegumiem, kas saņēmuši augstāko kopējo punktu skaitu un kuru atbalstīšanai pietiek konkursā pieejamais finansējums. Ja divi vai vairāki projektu iesniegumi ir ieguvuši vienādu punktu skaitu, priekšroka tiek dota projekta iesniegumam, kurš būs ieguvis augstāku novērtējumu 1.1., 1.2. un 1.3. kritērijos kopā.

**Projekta iesniegumu uzskata par neatbilstošu konkursa nosacījumiem un to noraida vai nepiešķir grantu projekta īstenošanai Starptautiskās palīdzības likuma 9. panta astotajā daļā norādītajos gadījumos:**

1. Projekta iesniegums neatbilst konkursa nolikumā norādītajām prasībām (piemēram, projekta iesniegums neatbilst attīstības sadarbības būtībai Starptautiskās palīdzības likuma izpratnē, projekta iesniedzējs nav kāda no 2.1. punktā minētajām personām, projekta iesniegums neatbilst konkursa nolikumā 1.2. punktā norādītajam konkursa mērķim, projekta iesniegums saņēmis mazāk par 40 punktiem no kopējā punktu skaita utt.);
2. Konkursā pieejamais finansējums nav pietiekams, lai piešķirtu grantu projekta īstenošanai;
3. Ir objektīvs pamatojums, kāpēc ministrija nevar slēgt granta līgumu ar projekta iesniedzēju (piemēram, nepārvaramas varas apstākļi, īpaši apstākļi saņēmējvalstī, kas liedz īstenot projektu u.c.).

Ministrija projektu iesniegumus, kas nav atbalstīti finansējuma saņemšanai, glabā 6 mēnešus no lēmuma pieņemšanas brīža.

# PROJEKTU ĪSTENOŠANA

## Projektu apstiprināšana un līgumu slēgšana

Ministrija, balstoties uz Izvērtēšanas komisijas iesniegto ziņojumu, pieņem lēmumu par granta piešķiršanu, piešķiršanu ar nosacījumiem vai lēmumu par granta nepiešķiršanu, tajā skaitā finansējuma trūkuma dēļ. Paziņojumu par konkursa rezultātiem ministrija publicē tīmekļvietnē nākamajā darbdienā pēc lēmuma pieņemšanas.

Grantu piešķir to projektu īstenošanai, kuru projekta iesniegumi atbilst izvērtēšanas kritērijiem (nolikuma 6. pielikums) un izvērtēšanā būs ieguvuši augstāko punktu skaitu.

Grantu piešķirs kamēr ir pieejams konkursa ietvaros noteiktais minimālais finansējums viena projekta īstenošanai paredzētais finansējums.

Grantu 2025. gadam piešķirs tiem projektiem, kas iesniegti 2025. gada finansējumam, prioritārā secībā, atbilstoši izvērtēšanā iegūto punktu skaitam.

Ja projekta iesniegumā vērtēšanas gaitā tiek konstatētas kļūdas vai nepilnības, kas neietekmē izvērtēšanas komisijas vērtējumu un kopējais projekta iesniegumam piešķirtais punktu skaits būs pietiekams, lai to atbalstītu, ministrija lēmumā par projekta iesnieguma apstiprināšanu var iekļaut nosacījumus, ka grantu piešķirs, ja projekta iesniedzējs ministrijas noteiktajā termiņā veiks nepieciešamās izmaiņas projekta iesniegumā un iesniegs ministrijā. Minētie precizējumi var ietvert šādus nosacījumus:

* novērst informācijas pretrunas dažādās projekta iesnieguma sadaļās;
* izslēgt neattiecināmās aktivitātes;
* precizēt projekta īstenošanas laika grafiku;
* novērst aritmētiskās kļūdas projekta budžetā;
* precizēt atsevišķas budžeta pozīcijas atbilstoši noteiktajiem izmaksu ierobežojumiem;
* samazināt izmaksas, kas pārsniedz vidējās tirgus cenas Latvijā vai partnervalstī;
* izslēgt neattiecināmās izmaksas vai izmaksas, kas nav nepieciešamas projekta aktivitāšu īstenošanai;
* precizēt projekta budžeta tāmes formu atbilstoši nolikumam pievienotajam paraugam;
* sniegt papildu informāciju, skaidrojumu vai pamatojumu, ja projekta iesniegumā (t.sk. budžeta tāmē) iekļautā informācija ir nepilnīga, neskaidra vai pretrunīga;
* veikt citus labojumus, lai nodrošinātu projekta iesnieguma atbilstību konkursa nolikumā minētajiem nosacījumiem.

Sekretariāts lēmumu nosūta projekta iesniedzējam elektroniski.

Ja lēmumā par projekta iesnieguma apstiprināšanu iekļauti nosacījumi projekta iesnieguma precizēšanai, sekretariāts izskata precizēto projekta iesniegumu un sniegs ministrijai atzinumu par nosacījumu izpildi. Ja atzinums ir pozitīvs, ministrija piedāvā projekta iesniedzējam slēgt granta līgumu. Ja atzinums ir negatīvs vai ja projekta iesniedzējs nav nodrošinājis lēmumā ietverto nosacījumu izpildi noteiktajā termiņā, projekta iesniegumu uzskata par noraidītu.

Projekta iesniedzējam, kura projekta iesniegums atbalstīts finansēšanai, ministrija piedāvā slēgt granta līgumu, kura paraugs ir pievienots nolikuma 7. pielikumā. Pēc lēmuma pieņemšanas projekta iesniedzējs un ministrija granta līgumu noslēdz 30 (trīsdesmit) darbdienu laikā.

Gadījumā, ja projekta iesniedzējs pēc lēmuma saņemšanas par granta piešķiršanu nenoslēdz granta līgumu 30 (trīsdesmit) darbdienu laikā, tad ministrija pieejamā finansējuma ietvaros piedāvā slēgt granta līgumu projekta iesniedzējam, kurš izvērtēšanā saņēmis nākamo augstāko punktu skaitu un ir noraidīts finansējuma trūkuma dēļ. Ja projekta iesniedzējs, kurš izvērtēšanā saņēmis nākamo augstāko punktu skaitu, atsakās slēgt līgumu, finansējums grantu konkursā netiek izmantots.

## Projektu pārskati

Veicot projekta pārskatu pārbaudi, ministrijai ir tiesības veikt projekta īstenošanas pārbaudi projekta īstenošanas vietās. Pārbaudi uz vietas var veikt, par to iepriekš brīdinot granta saņēmēju ne vēlāk kā 2 stundas pirms pārbaudes.

Granta saņēmējam atbilstoši līguma nosacījumiem ir jāziņo par finansējuma apgūšanas gaitu, nosūtot informāciju (projekta īstenošanas starpatskaiti) pēc 7. pielikuma “Granta līguma paraugs” 3. pielikumā pievienotā parauga uz e-pasta adresi AttistibasSadarbiba@mfa.gov.lv.

Granta saņēmējam viena mēneša laikā pēc visu projektā paredzēto aktivitāšu īstenošanas, bet ne vēlāk kā līdz 2024. gada 15. novembrim jāiesniedz ministrijai pārskats par projekta īstenošanu (gala atskaite), kas sastāv no noslēguma ziņojuma (sagatavo saskaņā ar 7. pielikuma “Granta līguma paraugs” 4. pielikumu) un finanšu pārskata (sagatavo saskaņā ar 7. pielikuma “Granta līguma paraugs” 5. pielikumu).

Granta saņēmējam, kas īsteno divu gadu projektu, projekta īstenošanas starpatskaite un finanšu pārskats par 2024. gadu ministrijai jāiesniedz līdz 2024. gada 15. novembrim.

Granta saņēmējam, kas īsteno divu gadu projektu, gala atskaite, kas sastāv no noslēguma ziņojuma un finanšu pārskata par 2025. gadu, ministrijai jāiesniedz viena mēneša laikā pēc visu projektā paredzēto aktivitāšu īstenošanas, bet ne vēlāk kā līdz 2025. gada 14. novembrim.

Gadījumā, ja projekta īstenošanas termiņš ir pagarināts, granta saņēmējam, kas īstenot viena gada projektu, gala atskaite jāiesniedz viena mēneša laikā pēc visu projektā paredzēto aktivitāšu īstenošanas, bet ne vēlāk kā līdz 2024. gada 30. novembrim.

Gadījumā, ja projekta īstenošanas termiņš ir pagarināts, granta saņēmējam, kas īsteno divu gadu projektu, gala atskaite jāiesniedz viena mēneša laikā pēc visu projektā paredzēto aktivitāšu īstenošanas, bet ne vēlāk kā līdz 2025. gada 30. novembrim.

Projekta pārskatus un to pielikumus sagatavo datorrakstā latviešu valodā. Pārskatu pielikumus var iesniegt svešvalodā.

Projekta noslēguma ziņojumam pievieno projekta aktivitāšu norisi un sasniegtos rezultātus pamatojošo dokumentu kopijas (piemēram, darba vizīšu programmas, dienas kārtības, izstrādātās prezentācijas un informatīvos materiālus, dalībnieku sarakstus un parakstu lapas, publicitātes materiālus, dalībnieku aizpildītās projekta izvērtējuma anketas utt.).

Finanšu pārskatā un tā pielikumos summas norāda *euro*. Izmaksas, kas projektā radušās citā valūtā, konvertējamas *euro* pēc Eiropas Centrālās bankas publicētajiem eiro atsauces kursiem noteiktā attiecīgās ārvalsts valūtas kursa, kas ir spēkā saimnieciskā darījuma dienā.

Projekta finanšu pārskatam pievieno visu projekta izdevumus apliecinošo dokumentu (piemēram, līgumu ar projektā iesaistīto personālu, rēķinu, pavadzīmju, Valsts kases konta izrakstu par visu projekta īstenošanas periodu, maksājuma uzdevumus no citām bankām, rīkojumu par komandējumiem, līgumu, iekāpšanas karšu utt.) elektroniskas kopijas. Nepieciešamības gadījumā ministrija var lūgt oriģinālus vai to apliecinātas kopijas. Dokumenta kopiju var apliecināt projekta iesniedzēja paraksta tiesīgā vai pilnvarotā persona.

Granta saņēmēja paraksta tiesīgai vai pilnvarotai personai ar savu parakstu jāapliecina pārskatā sniegto datu pareizību, un pārskatam pievienoto izdevumus apliecinošo dokumentu kopiju atbilstību oriģināliem.

**Projekta pārskatu sagatavo elektroniska dokumenta formā,** to noformē atbilstoši Elektronisko dokumentu nolikumā noteiktajam (tas ir parakstīts ar drošu elektronisko parakstu un apliecināts ar laika zīmogu), to nosūta ministrijas Ekonomisko attiecību un attīstības sadarbības politikas departamentam uz e-pasta adresi: [pasts@mfa.gov.lv](mailto:pasts@mfa.gov.lv).

Ministrija, izvērtējot iesniegtos pārskatus līgumā norādītajā termiņā, saskaņā ar līguma nosacījumiem var lūgt granta saņēmējam iesniegt papildu informāciju līgumā noteiktajā termiņā. Ja pēc iesniegtā pārskata izskatīšanas ministrija konstatē, ka granta saņēmējs finansējumu ir izlietojis neatbilstoši nolikumam un noslēgtajam granta līgumam, ministrija saskaņā ar Ministru kabineta 2020. gada 3. marta noteikumiem Nr. 123 “Granta projektu konkursu īstenošanas kārtība” ir tiesīga pieprasīt granta saņēmējam atmaksāt neizlietotos, neatbilstoši un nepamatoti izlietotos finanšu līdzekļus granta līgumā noteiktajā termiņā.

Ja ministrija projekta īstenošanas gaitā vai izvērtējot iesniegto pārskatu konstatē, ka projekts netiek vai nav ticis īstenots atbilstoši projekta mērķim un uzdevumiem, ministrija ir tiesīga pieprasīt granta saņēmējam atmaksāt visu projektam piešķirto finansējumu.

Projekta īstenotājam jānodrošina visas ar projekta īstenošanu saistītās dokumentācijas uzglabāšana saskaņā ar normatīvajos aktos noteiktajām prasībām un termiņiem.

# CITI NOTEIKUMI

Ministrija izbeidz konkursu, neslēdzot granta līgumu, šādos gadījumos:

1. visi iesniegtie projekta iesniegumi ir atzīti par neatbilstošiem konkursa nolikumā noteiktajiem kritērijiem un ir noraidīti;
2. ir objektīvs pamatojums (nepārvaramas varas apstākļi, pieejamo finanšu līdzekļu trūkums, specifiski apstākļi saņēmējvalstī, kas liedz īstenot projektu), kāpēc ministrija nevar stāties civiltiesiskajās attiecībās (slēgt granta līgumu) ar konkursa uzvarētāju.

# PIELIKUMI

1. pielikums “Attiecināmo izmaksu klasifikācija” uz 2 lpp.;
2. pielikums “Projekta iesnieguma veidlapa” uz 8 lpp.;
3. pielikums “Projekta budžeta tāmes paraugs” uz 3 lpp.;
4. pielikums “Projekta iesniedzēja apliecinājuma paraugs” uz 2 lpp.;
5. pielikums “Sadarbības partnera apliecinājuma vēstule” (latviešu, angļu, krievu un ukraiņu valodā) 8 lpp.;
6. pielikums “Projekta iesniegumu izvērtēšanas kritēriji” uz 3 lpp.;
7. pielikums “Granta līguma paraugs 1 gads” ar pielikumiem uz 26 lpp.;
8. pielikums “Granta līguma paraugs 2 gadi” ar pielikumiem uz 26 lpp.

1. <https://www.oecd.org/dac/financing-sustainable-development/development-finance-standards/DAC-List-of-ODA-Recipients-for-reporting-2024-25-flows.pdf> [↑](#footnote-ref-2)
2. <https://www.mfa.gov.lv/lv/arlietu-ministrijas-vispareja-privatuma-politika> [↑](#footnote-ref-3)
3. <https://data.consilium.europa.eu/doc/document/ST-15429-2017-INIT/en/pdf> [↑](#footnote-ref-4)